Euroopa Parlamendi resolutsioon

märkustega, mis on Euroopa Kutseõppe Arenduskeskuse 2004. eelarveaasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

- võttes arvesse Euroopa Kutseõppe Arenduskeskuse 2004. eelarveaasta lõplikku raamatupidamise aastaaruannet [1];

- võttes arvesse kontrollikoja aruannet Euroopa Kutseõppe Arenduskeskuse 2004. eelarveaasta raamatupidamise aastaaruande kohta koos keskuse vastustega [2];

- võttes arvesse nõukogu 14. märtsi 2006. aasta soovitust (5972/2006 – C6-0093/2006);

- võttes arvesse EÜ asutamislepingut, eriti selle artiklit 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [3] eriti selle artiklit 185;

- võttes arvesse nõukogu 10. veebruari 1975. aasta määrust (EMÜ) nr 337/75 Euroopa Kutseõppe Arenduskeskuse loomise kohta [4], eriti selle artiklit 12 a;

- võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [5] eriti selle artiklit 94;

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit (A6-0094/2006),

A. arvestades kontrollikoja teadet, et ta on saanud piisavat kinnitust selle kohta, et 31. detsembril 2004 lõppenud eelarveaasta raamatupidamise aastaaruanne on usaldusväärne ning selle aluseks olevad tehingud – välja arvatud mõni lepingute sõlmimisel täheldatud eeskirjade eiramine – on tervikuna vaadelduna seaduslikud ja korrakohased;

B. arvestades kontrollikoja kinnitust, et ta on saanud piisavaid garantiisid kõikidelt asutustelt, välja arvatud selgesõnalised reservatsioonid Euroopa Ülesehitusameti, Euroopa Kutseõppe Arenduskeskuse, Euroopa Koolitusfondi, Rassismi ja Ksenofoobia Euroopa Järelevalvekeskuse ja Euroopa Toiduohutusameti 2004. eelarveaasta kohta,

C. arvestades, et 12. aprillil 2005 andis Euroopa Parlament heakskiidu direktori tegevusele keskuse 2003. aasta eelarve täitmisel [6] ning oma heakskiiduotsusele lisatud resolutsioonis [7] nõudis Euroopa Parlament muu hulgas tungivalt, et keskus viiks oma finantskorralduse muutmise lõpule 2005. aasta jooksul,

1. tuletab meelde, et finantsmääruse artikli 185 alusel annab Euroopa Parlament heakskiidu juriidilise isiku seisundis ja eelarvest tegelikult toetusi saavate ühenduses asutatud asutuste eelarve täitmisele; märgib sealjuures, et kõiki nimetatud asutusi ei rahastata täielikult ega ka mitte osaliselt ühenduste eelarvest; rõhutab, et heakskiidu andmise otsus hõlmab nii kõnealuste asutuste rahastamist eelarvest kui eelarvevälist rahastamist; peab vastuvõetamatuks olukorda, kus mõned Euroopa Liidu asutatud asutused peavad andma aru muude kui ühenduse eelarvest tulenevate ressursside kasutamise kohta, samas kui teised, kes ei saa eelarvest toetust, seda tegema ei pea; kinnitab põhimõtet, mille kohaselt kõik ühenduse asutused, olenemata sellest, kas nad saavad toetusi või mitte, peavad saama Euroopa Parlamendilt eelarve täitmise heakskiidu, isegi juhul, kui heakskiidu andmisega on oma põhikirja kohaselt seotud mõni teine pädev asutus, ning teeb järelduse, et tuleb läbi vaadata kõik nimetatud põhimõttega vastuolus olevad tekstid;

2. peab väga oluliseks kontrollikoja aruande tabelit 1, mis võeti esmakordselt kasutusele 2003. aasta heakskiidu andmise käigus ning milles võetakse kokku keskuse volitused ja kohustused, juhtimine, ressursid, tegevus ja pakutud teenused; märgib, et tabelis 1 sisalduva teabe esitab keskus; palub kontrollikojal kontrollida tabeli 1 sisu;

3. nõuab kindlalt, et lisaks raha nõuetekohasele kasutamisele peaksid asutused püüdma kasutada raha võimalikult tõhusalt ja tulemuslikult; palub kontrollikojal kaaluda võimalust laiendada oma iga-aastasi eriaruandeid asutuste kohta, nii et need hõlmaksid tulemuslikkuse ja eesmärkide saavutamise kontrolli; nõuab sellega seoses ja vastavalt oma 2003. aasta eelarve täitmisele heakskiidu andmise resolutsioonidele, et võetaks arvesse järgmist: erinevad asutused peavad võimaluste piires vältima tegevuse kattumist ja tuleb täpsustada meetmeid, mida võetakse läbipaistvuse suurendamiseks üldsusega suhtlemisel, ning ühenduse positiivse diskrimineerimise meetmeid soolise võrdõiguslikkuse tagamiseks kõikidel tööle võtmise, koolituse ja vastutusalade jaotamise tasanditel;

4. märgib, et ühenduse asutuste maine ja nende tegevuse kajastamine ajakirjanduses ei ole alati positiivne ning et paljud neist ei ole oma halba mainet ära teeninud; juhib tähelepanu sellele, et Euroopa Liidu kodanikke tuleks olukorrast teavitada, selgitades nii sageli kui vaja ja asjakohaseid vahendeid kasutades nimetatud asutuste ellukutsumise põhjusi ja nende saavutusi; kutsub komisjoni üles võtma asjakohasel viisil vajalikke meetmeid;

5. märgib, et Euroopa Liidu laienemine 2004. aastal mõjutas oluliselt ühenduse asutuste ülesehitust ja töökorraldust ning et paljud asutused juhivad sellele oma tegevusaruannetes tähelepanu, rõhutades eriti administraatorite arvu suurenemist; kutsub komisjoni üles analüüsima tegelikke ja võimalikke probleeme ning esitama soovitusi eeskirjadesse vajalike muudatuste tegemiseks;

6. võtab teadmiseks, et komisjon on võtnud endale kohustuse ühtlustada oma peadirektoraatide tegevusaruannete esitusviisi; kutsub üles kasutama sama lähenemisviisi ühenduse asutuste tegevusaruannete puhul, ehkki need on sisu poolest väga erinevad; palub komisjonil ühenduse asutustele täpsemalt selgitada, millist teavet ja milliseid tegevusnäitajaid nad on kohustatud esitama;

7. nõuab tungivalt, et keskus kohandaks tulevased eelarved selliselt, et oleks tagatud liigendatud assigneeringute nõuetekohane esitamine;

8. võtab rahulolevalt teadmiseks keskuse poolt 2004. aastal saavutatud ülekandmiste olulise vähenemise võrreldes eelnevate aastatega, tänu millele vastab keskuse poolt täidetud eelarve täpsemalt sellele, mille on kinnitanud eelarvepädevad institutsioonid;

9. rõhutab, et keskus peab tagama aruandluse terviklikkuse ning selle, et kogu tegevust, sealhulgas töötajate söökla ostu- ja müügitehinguid, kontrollitaks nõuetekohaselt;

10. on mures seoses eeskirjade eiramisega, mida kontrollikoda täheldas lepingute sõlmimise menetluses; võtab teadmiseks keskuse poolt võetud meetmed tagamaks, et sellised eeskirjade eiramised ei kordu; kutsub keskust üles tagama pakkumise tehnilise kirjelduse ja konkurentsieeskirjade range kohaldamine;

11. võtab teadmiseks kontrollikoja märkused ebajärjekindluse kohta töölevõtmismenetluses; rõhutab vajadust õigluse, avatuse ja läbipaistvuse järele töölevõtmisel; tervitab keskuse kavatsust valmistada 2005. aastal ette töölevõtmismenetlust käsitlev juhend;

12. võtab teadmiseks keskuse tähelepaneku 2004. aasta raamatupidamise aastaaruandele lisatud märkustes, et "kõiki moderniseerimisprotsessi etappe ei ole lõpule viidud"; ootab koos 2005. aasta aruandlusega täielikumat aruannet, milles kinnitatakse, kas finantskorralduse muudatused on lõpule viidud, ning kui see nii ei ole, selgitatakse, mis on selle põhjused ja mis on veel teha, ning esitatakse lõpuleviimise oletatav ajakava;

13. tervitab siseauditite kohta esitatud teavet; võtab teadmiseks juhatuse soovituse 2004. aasta aruandeid käsitlevas arvamuses, et keskus tagab sisemiste kontrollistandardite täieliku rakendamise; palub keskusel anda aru selles suhtes tehtud edusammude kohta oma 2005. aasta aruandlust käsitlevas aruandes, samuti edusammude kohta siseauditi erifunktsiooni loomisel ja oma siseaudiitori töölevõtmisel;

14. palub komisjonil aidata asutustel järgida võimalikult täpselt eelseisvaks aastaks kokku lepitud töökava, mis võimaldab tegevust nõuetekohaselt kavandada ja ellu viia, ning eelkõige vältida suuri, viimasel hetkel tehtavaid muudatusi töökoormuses;

15. palub komisjonil suurendada sünergiat asutuste vahel, muutes koostöö tõhusamaks, vältides tegevuse kattumist ja kõrvaldades puudused seoses ühiste valdkondadega, nagu koolitus, ühenduse poliitika üleüldine kohaldamine, uusimate juhtimissüsteemide kasutuselevõtmine ja eelarve korrektse haldamisega seotud probleemide lahendamine.

[1] ELT C 269, 28.10.2005, lk 29.

[2] ELT C 332, 28.12.2005, lk 60.

[3] EÜT L 248, 16.9.2002, lk 1.

[4] EÜT L 39, 13.2.1975, lk 1. Määrust on viimati muudetud määrusega (EÜ) nr 2051/2004 (ELT L 355, 1.12.2004, lk 1.)

[5] EÜT L 357, 31.12.2002, lk 72. Määrust on viimati muudetud määrusega (EÜ, Euratom) nr 1261/2005 (ELT L 201, 2.8.2005, lk 3).

[6] ELT L 196, 27.7.2005, lk 68.

[7] ELT L 196, 27.7.2005, lk 69.

--------------------------------------------------